Pikant strid om olje-terror
De tre hemmelige tjenestene Politiets sikkerhetstjeneste (PST), Nasjonal Sikkerhetsmyndighet (NSM) og E-tjenesten hevder alle at norsk petroleumsvirksomhet er et høyt prioritert mål for spionasje og terror. Men Olje- og energidepartementet mener olje- og gassinstallasjonene ikke er objekter som skal sikres spesielt av sikkerhets- og etterretningstjenestene. Departementet avviser også at oljeplattformer og andre anlegg har symbolverdi av nasjonal karakter eller er knyttet til «nasjonens identitet», slik regelverket tilsier.I et brev til NSM skriver departementet: «Departementet anser ikke at hverken disse objektivene eller raffinerier og drivstoffanlegg har symbolverdi av nasjonal karakter eller er knyttet til «nasjonens identitet», slik regelverket viser til. OED mener de gjennom sektoransvaret har tilfredsstillende tilsyn og sikkerhet.» Dette møter liten forståelse hos de hemmelige tjenestene. - Vi stiller spørsmål ved at departementet mener de ikke behøver å følge sikkerhetsloven på dette feltet. Etter vår mening er landets olje- og gassinstallasjoner helt klart vital nasjonal infrastruktur som bør sikres, sier avdelingsdirektør Carsten Rapp i NSM til Teknisk Ukeblad. Uttalelsen har vakt så stor harme i OED at NSM ikke lenger tør å uttale seg til VG. Den uvanlig åpne og sterke striden har nå havnet på toppnivå mellom OED og Forsvarsdepartementet, som ikke vil besvare spørsmål.Da NSM, PST og E-tjenesten fremla en felles trusselvurdering for 2013 understreket de at olje- og gassektoren er ettertraktet for flere lands etterretningsvirksomhet i Norge. Og at de er potensielle terrormål. Hos alle de store nasjonene som spionerer i Norge - spesielt Russland og Kina - er sensitiv, høyteknologisk informasjon fra olje- og gassindustrien svært ettertraktet. De siste årene har sikkerhets- og etterretningstjenestene registrert en eksplosjon i antall spionasjeoperasjoner mot norsk industri. Bare i NSM ser de en økning fra under ti tilfeller i 2007 til rundt 50 alvorlige hendelser i 2012. Og trenden fortsetter, ifølge de hemmelige tjenestene. - Det er flere lands etterretningsoffiserer som er interessert i norsk petroleumsteknologi, og som er villig til å strekke seg langt for å skaffe seg innsyn. Derfor er det viktig at industrien er bevisst på at de er utsatt, slik at vi kan forebygge og senke sårbarheten overfor denne trusselen, sier informasjonssjef Martin Bernsen i PST.Han viser også til at terrorgrupper alltid søker mål med symbolverdi. - Det hersker liten tvil om at oljeplattformer er et symbol for Norge i dag, sier Bernsen. Forsvaret, EOS-tjenestene og politiet bruker årlig store ressurser på å beskytte den norske gassektoren. I årets utgave av kontraterrorøvelsen Gemini, hvor Forsvarets Spesialkommando, Beredskapstroppen og flere andre enheter deltar Gemini, var scenarioet et terrorangrep på en oljeinstallasjon.
Olje- og energidepartementet har hisset på seg de hemmelige tjenestene. De er uenige om norske oljeplattformer er sikret godt nok.